**Az előterjesztést megtárgyalta:**

- Városstratégiai, Idegenforgalmi és Sport Bizottság

- Gazdasági és Jogi Bizottság

- Költségvetési Szakmai Bizottság

**A határozati javaslatot és a rendelettervezetet törvényességi szempontból megvizsgáltam:**

**/: Dr. Károlyi Ákos :/**

 **jegyző**

**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2023. november 30-i rendes ülésére**

**Javaslat**

**Szombathely Megyei Jogú Város közigazgatási területén keletkező, nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos döntés meghozatalára**

Szombathely Megyei Jogú Város Önkormányzata és a KALAMÁR TRANS Szolgáltató és Kereskedelmi Kft. között hatályban lévő települési folyékony hulladék összegyűjtésére és elszállítására vonatkozó közszolgáltatási szerződés 2023. november 30. napján lejár. Az új közszolgáltató kiválasztására irányuló pályázat a vízgazdálkodásról szóló 1995. évi LVII. törvény (továbbiakban: Vgt.) 4. § (2) bekezdés d) pontja, valamint a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI. 29.) Korm. rendelet alapján kiírásra került. A közszolgáltatás ellenértéke nem éri el a közbeszerzési eljárás kiírásához szükséges nettó 15 millió Ft-os határértéket, ezért Szombathely Megyei Jogú Város Versenyszabályzata alapján történt meg az ajánlattételi felhívás kiírása. Szombathely közigazgatási területén keletkező, nem közművel összegyűjtött háztartási szennyvíz begyűjtésére vonatkozó közszolgáltatás ellátására egyedüli ajánlatot tevő KALAMÁR TRANS Szolgáltató és Kereskedelmi Kft. (8998 Vaspör, 023/27 hrsz, képviseli: Vörös Andrea ügyvezető) ajánlatában az alábbi díjakkal pályázott:

|  |  |  |  |
| --- | --- | --- | --- |
|  | **lakossági ingatlanokon** keletkező szennyvíz begyűjtése | **intézményi ingatlanokon** keletkező szennyvíz begyűjtése | **időlegesen használt ingatlanokon** keletkező szennyvíz begyűjtése |
| alapdíj: | 3.924 Ft/m3 + ÁFA | 3.924 Ft/m3 + ÁFA | 3.924 Ft/m3 + ÁFA |
| ürítési díj: | 588 Ft/m3 + ÁFA | 588 Ft/m3 + ÁFA | 588 Ft/m3 + ÁFA |
| **összesen nettó:** | **4.512 Ft/m3 + ÁFA** | **4.512 Ft/m3 + ÁFA** | **4.512 Ft/m3 + ÁFA** |
| **Összesen bruttó:** | **5.730 - Ft** | **5.730 - Ft** | **5.730 - Ft** |

A szippantott szennyvízre vonatkozó rezsicsökkentésről, valamint egyes törvényeknek a további rezsicsökkentéssel összefüggő módosításáról szóló 2013. évi CXIV. törvény 1. §-ban foglaltak értelmében a lakosság által fizetett közszolgáltatás díj nem haladhatja meg a 2013. január 31-én jogszerűen alkalmazott díjtételek és egyéb számlaelemek alapján, ugyanazon feltételekkel számított összeg 90%-át, azaz **1.195,- Ft/m3 + ÁFA** értéket.

Jelenleg is a KALAMÁR TRANS Szolgáltató és Kereskedelmi Kft. látja el a közszolgáltatási feladatot **4.000,- Ft/m3 + ÁFA** díj ellenében. A hatályban lévő 25/2013. (VI. 25.) önkormányzati rendeletben rögzített lakossági közszolgáltatás díj és a Közszolgáltató által megadott díj közötti **2.805,- Ft/m3 + ÁFA** összegű különbözetet az önkormányzat veszteségfinanszírozásként téríti meg a cégnek a kötelező közszolgáltatás folyamatos ellátása érdekében.

A KALAMÁR TRANS Szolgáltató és Kereskedelmi Kft. ajánlatában **4.512,- Ft/m3 + ÁFA** díj összeget jelölt meg közszolgáltatási díjként, melynek elfogadása esetén a veszteségfinanszírozás mértéke **3.317,- Ft/m3 + ÁFA** összegre változik.A Kft. az eddigiekkel megegyező vállalása szerint a lakossági folyékony hulladék elszállítására vonatkozó minimum megrendelhető szállítási mennyiség 5 m3.

Javaslom a Tisztelt Közgyűlésnek, hogy a lakossági ingatlanokra vonatkozóan az önkormányzat kössön a veszteség finanszírozását is tartalmazó közszolgáltatási szerződést a KALAMÁR TRANS Kft.-vel olyan módon, hogy az ajánlatban szereplő lakossági díj és a hatályos rendeletben rögzített díj közötti különbözetet **3.317,- Ft/m3 + ÁFA** összegben, valamint a lakossági folyékony hulladék elszállítására vonatkozó minimum megrendelhető szállítási mennyiségnél kevesebb szennyvíz felvétele, szállítása és elhelyezése esetén az 5 m3-ig tartó alapdíj különbözetet **3.924 Ft/m3 + ÁFA** összegben az önkormányzat megfizeti. Ebben az esztendőben a vállalkozó által hivatalosan lejelentett éves szállítási mennyiség várhatóan 420 m3, így éves szinten a szolgáltatás biztosítása évi bruttó 2 millió forint önkormányzati forrást igényel.

A Vgt. 44/C. § (2) bekezdés b) és c) pontja szerint a települési önkormányzat képviselő-testülete önkormányzati rendeletben megnevezi a közszolgáltatót, illetve megállapítja a közszolgáltatás ellátásának időtartamát. Ennek megfelelően az önkormányzati rendelet 2. § (3) bekezdésében szereplő időtartamot „2023. december 1. – 2026. november 30.” intervallumra szükséges módosítani.

A Magyarország gazdasági stabilitásáról szóló 2011. évi CXCIV. törvény 32. §-a értelmében „Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.” Erre tekintettel a szolgáltatási díjak emelésére 2024. január 1. napjától van lehetőség. Javaslom, hogy önkormányzatunk a 2023. december 1-31. közötti időszakra vonatkozóan a KALAMÁR TRANS Kft-vel a szerződést az eddigi díjak és veszteségfinanszírozás mellett kösse meg, a megemelt közszolgáltatási díjak alapján számított kompenzációt pedig 2024. január 1. napjától térítse meg.

A jogalkotásról szóló 2010. évi CXXX. törvény 17-18. §-a alapján az előterjesztés részét képezi a rendelettervezet hatásvizsgálata és indokolása.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni és a rendeletet megalkotni szíveskedjék.

**Szombathely, 2023. november ,, ”**

 **/: Dr. Nemény András :/**

**HATÁROZATI JAVASLAT**

**.…../2023. (XI. 30.) Kgy. sz. határozat**

A Közgyűlés a Szombathely város közigazgatási területén keletkező nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos előterjesztést megtárgyalta, és az alábbi döntést hozta:

1. A Közgyűlés felkéri a polgármestert, hogy a kötelező közszolgáltatás folyamatos ellátása érdekében kössön közszolgáltatási szerződést 2023. december 1. – 2026. november 30. közötti időszakra a KALAMÁR TRANS Szolgáltató és Kereskedelmi Kft.-vel
* a 2023. december 1-31. közötti időszakra vonatkozóan a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendeletben jelenleg hatályos közszolgáltatási díjak alapján számított,
* a 2024. január 1. és 2026. november 30. közötti időszakra vonatkozóan pedig a 2. és 3. pontokban meghatározott

veszteségfinanszírozás alapján.

1. A Közgyűlés úgy dönt, hogy a folyamatos szolgáltatás biztosítása érdekében 2024. január 1. napjától az önkormányzati rendeletben meghatározott lakossági díj összegén felüli 3317,- Ft/m3 + ÁFA összeget veszteségpótlásként megtéríti a szolgáltató részére.
2. A Közgyűlés úgy dönt, hogy a folyamatos szolgáltatás biztosítása érdekében 2024. január 1. napjától a lakossági ingatlanok esetében az 5 m3-nél kevesebb szennyvíz felvétele, szállítása és elhelyezése esetén a szennyvíz felvételezett mennyisége és az 5 m3 közötti különbséget megtéríti a szolgáltató részére a nyertes pályázatban megadott 3924 Ft/m3 + Áfa alapdíjjal számolva.
3. A Közgyűlés a 2. és 3. pontban foglalt veszteségfinanszírozás fedezetét a közszolgáltatás ellátása érdekében az önkormányzat költségvetésében biztosítja.

**Felelős:** Dr. Nemény András polgármester

 Dr. Horváth Attila alpolgármester

Horváth Soma alpolgármester

 Dr. Károlyi Ákos jegyző

 (A végrehajtás előkészítéséért:

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1. pont vonatkozásában: 2023. december 10.

* 1. pontok vonatkozásában: 2024. január 1. napjától folyamatosan
1. pont vonatkozásában: a 2024., 2025., 2026. évi önkormányzati költségvetés elfogadása